בס"ד

**נתינת המסווה על פני משה והלוחות השניים**

שבת פרשת כי תשא

הרב יצחק דור - ראש הישיבה

לאחר שיורד משה רבינו מהר סיני מתרחש האירוע הבא: "וירא אהרון וכל בני ישראל את משה והנה קרן עור פניו, ויראו מגשת אליו... ויכל משה מדבר איתם ויתן על פניו מסווה. ובבא משה לפני ה' לדבר אתו יסיר את המסווה עד צאתו, ויצא ודיבר אל בני ישראל את אשר יצווה. וראו בני ישראל את פני משה, כי קרן עור פני משה, והשיב את המסווה על פניו עד בואו לדבר אתו".

לפי פשט הדברים, אירוע זה מתרחש כשיורד משה רבינו עם הלוחות השניים.

"ומשה לא ידע כי קרן עור פניו בדברו אתו", כך מעידה התורה. המפגש עם השכינה יצר כנראה ביטוי רוחני פנימי חזק מאוד אשר בא לידי ביטוי בצורה חיצונית באופן של קרינת עור הפנים.

רבים מן המפרשים שאלו מדוע לא התרחש הדבר גם כשירד משה עם הלוחות הראשונים אשר שבר.

הרי גם שם היה ארבעים יום וארבעים לילה ופגש את שכינת הקב"ה? (כמובן בהנחה שפסוקים אלה מדברים על לוחות שניים)

רש"י מעיר בפרשתנו: "רבותינו אמרו, מן המערה שנתן הקב"ה ידו על פניו, שנאמר ושכותי כפי עליך עד עברי", כלומר אותם קרני הוד של משה הם תוצאה של המפגש בנקרת הצור עם "ויעבור ה' על פניו ויקרא..." ועם "וראית את אחורי ופני לא יראו".

לענ"ד אפשר לטעון שנתינת "המסווה" כבר אצל הקב"ה (ושכותי כפי עליך) על פני משה היא יוצרת את הצורך במסווה לקרנים, כשירד משה ללמד את תורת ה' בלוחות השניים.

כל הגילוי של הלוחות השניים אמר שיש הרבה מאוד גילוי של הקב"ה אבל בהסתר. מכיוון שהלוחות השניים הם מעשי ידי משה, "פסל לך שני לוחות אבנים" הם בעצם מקפלים בתוכם את העמל האנושי בקשר עם הקב"ה, וכפי מה שאמרו חז"ל על מה שאמר הקב"ה למשה "אל תצטער בלוחות הראשונות שלא היה בהם אלא עשרת הדברות, ובלוחות השניים אני נותן לך שיהיה בהם הלכות, מדרש ואגדות... כפלים לתושיה".

הקב"ה מתגלה בתורה שבע"פ, בהלכה במצוות ובעבודת ה', ההסתר יוסר ע"י עבודתנו. כשמכסים מקור אנרגיה שלא בא לידי ביטוי ולא יצא לפועל – הוא קורן. הקרינה מבטאת את ההסתר שלא בא לידי ביטוי כשפע שלא יוצא לפועל ומאיים להתפרץ.

**אולי** קרינת עור פני משה היא אמירה שמכאן עד ביאת משיח צדקנו עבודת ה' שלנו תהיה לגלות את הנסתר, דרך מסכים ומסווים למיניהם. היא דוגמא ומשל לעוצמה גדולה אשר מרגישים בה ומתייראים לגשת אליה בגלל שהיא מסתתרת מאחורי מסווה.

כשמשה מלמד את התורה לבנ"י, אין שם מסווה והגילוי בא ליד ביטוי ויוצא אך הפועל.

חשבתי גם שענין זה הוא התיקון "לעגל מסכה", העגל שהוא מסווה למשהו. בעשיית העגל ביקשו בנ"י את הקב"ה במסווה מלאכותי, עגל מסכה. כשיורד משה רבינו עם התורה של לוחות שניים, ועם כללי התורה שבע"פ, הוא מוריד עמו תורה במסווה. אבל המסווה אמיתי והתורה אמתית, ומכאן והלאה יהיה תפקידנו כיהודים להסיר את המסווה ולהיפגש עם האור הגדול.

**שבת שלום ומבורך!**